**Krst Pána *B 10.1.2020***

**Solidárny s hriešnikmi**

Sviatkom Krstu Pána sa dnes uzatvára čas Ježišových zjavení medzi ľuďmi. Počas Vianoc ho uvideli chudobní predstavení pastiermi, v Slávnosti Zjavenia Pána sa ukázal národom zeme a dnes sa ukazuje ľudu Izraela.

  Všetko nastáva, zatiaľ čo Ján Krstiteľ káže obrátenie, návrat k Bohu, a ohlasuje: „*Po mne prichádza mocnejší, ako som ja. Ja nie som hoden ani zohnúť sa a rozviazať mu remienok na obuvi*“ (Mk 1,7), Jána nasleduje učeník Ježiš, ktorý je v skutočnosti mocnejší ako on. Ján je len Predchodca, ktorý beží pred ním, aby mu pripravil cestu (porov. Iz 40,3; Mk 1,3), a toho si je plne vedomý až k vyznaniu, že nie je hoden ani preukázať mu gesto služby otroka voči svojmu pánovi, teda rozviazať remienok na obuvi. Ak Ján ponára do vôd Jordánu tých, ktorí vyznávajú svoje hriechy, a tak sa zaväzujú k životu v súlade s návratom k Bohu, Ježiš ponorí veriacich do Ducha Svätého, prameňa večného života!

  Stojíme pred zvesťou o bezprostrednom Pánovom príchode: Ježiš totiž prichádza z Nazareta na miesto, kde Ján koná svoju službu, a žiada ho, aby bol ponorený do Jordánu. Ježiš je „*bez hriechu*“, nemá hriechy, ktoré by do týchto vôd odložil, ale chce naplniť tajomstvo poslušnosti, chce byť medzi hriešnikmi, rozptýlený medzi nich natoľko, že sa bude zdať byť spolu s nimi nositeľom hriechu. Tu je celé pohoršenie milosrdnej zhovievavosti Boha, ktorý vo svojom hľadaní spoločenstva s človekom stále zostupuje až tam, kam človeka priviedli krivolaké životné cesty a hriechy. Gesto Ježišovho ponorenia do Jordánu zhŕňa celý zmysel jeho života, poslanie aj kázanie, až po jeho smrť. Ježiša vždy stretávame medzi hriešnikmi, ako medzi nich prináša lásku a spoločenstvo s Bohom, a na kríži bude visieť „*medzi dvomi zločincami, jedným sprava, druhým zľava*“ (Lk 23,33)...

  Ježiš je teda Jánom ponorený, ale keď vystupuje, vidí nebesia otvorené a Ducha zostupujúceho na neho s miernosťou holubice, zatiaľ čo hlas z neba ohlasuje: „*Ty si môj milovaný Syn, v tebe mám zaľúbenie!*“ (Mk 1, 1 1). Ježiš sa zjavuje v akte vystúpenia z vôd a tým sa napĺňa Izaiášovo proroctvo: „*Kde je ten, ktorý vyviedol z mora pastiera svojho stáda? Kde je, ktorý vložil doň svojho Ducha Svätého*“ (Iz 63,11) áno, Boh je prítomný v dejinách, je činný viac ako inokedy, stále uskutočňuje svoje zasľúbenia. Tento nový pastier Izraela, nový Mojžiš, dostáva od Boha dar Ducha a Boh o ňom týmto vyhlasuje, že je jeho Synom, a zároveň vyjadruje všetku svoju radosť nad tým, že ho vidí medzi hriešnikmi, solidárneho s nimi. „*Kde si?“* (Gn 3,9), pýtal sa Boh Adama, ktorý sa vo svojom hriechu schoval. Na brehu Jordánu sa toto hľadanie dovŕšilo, Boh našiel človeka, dostihol ho a teraz už jeho Syn, ako pastier, vedie každého do Kráľovstva a vytrháva ho z hriechu a smrti.

  V krste je teda pravý základ Ježišovho povolania a poslania: Otcova láska potvrdená Duchom Svätým zostupuje na neho, zostáva s ním a oprávňuje ho k službe eschatologického proroka „rovnakého ako Mojžiš“ (porov. Dt 18, 15-18). Ešte hlbšie je ale tento krst skúsenosťou a tajomstvom poslušnosti: Ježišovej poslušnosti Jánovi, predovšetkým však poslušnosti Otcovi. Životom vo viere a poslušnosti totiž Ježiš aj z najradikálnejších skutkov zdieľania urobí skúsenosť Božej lásky k sebe, skúsenosť synovstva vo vzťahu k Bohu.

  Áno, posolstvo, ktoré vystupuje z krstu Pána Ježiša, musí znepokojiť nás kresťanov s našimi mnohými istotami, logikou sprevádzajúcou naše konanie, a to aj v cirkvi. Žiada od nás takú lásku a vieru, aby sme dokázali rozpoznať Božie hľadanie nás v našom hľadaní Boha, jeho lásku k nám v našej láske k druhým a jeho otcovstvo voči nám v našej solidarite s ľuďmi, našimi bratmi.